
I.

Charakteristika

1. Intoxikáciou sa rozumie vniknutie toxickej látky do organizmu človeka. Pri určitom množstve toxickej látky v organizme dochádza k otrave. Toxické látky môžu vniknúť do organizmu týmito spôsobmi: 

a) požitím,

b) vdýchnutím,

c) poranenou pokožkou alebo prostredníctvom iných poranení,

d) postriekaním a následným vstrebaním pokožkou,

e) sliznicami.

2. Toxické látky pôsobia na organizmus človeka týmito spôsobmi: 

a) na centrálny nervový systém – ovplyvňovanie dýchania, činnosti srdca, narkotické účinky, ochrnutie, strata niektorých zmyslov a podobne,

b) na krv a na krvotvorné orgány – väzba na kyslík v krvi, vplyv na funkciu krvotvorných orgánov,

c) na tráviaci systém – zvracanie, bolesti a hnačky,

d) na sliznicu a na tkanivo – poškodenie, silné bolesti, napríklad nebezpečenstvo poleptania.

3. Príznaky intoxikácie sa môžu prejaviť 

a) zmenou farby pokožky,

b) bolesťami brucha alebo hlavy,

c) nevoľnosťou, zvracaním alebo hnačkami,

d) dráždivým kašľom, dusením alebo ťažkým dýchaním,

e) kŕčmi alebo triaškou,

f) blúznením,

g) príznakmi šoku,

h) stratou vedomia,

i) poškodením tkaniva alebo sliznice,

j) citlivosťou na svetlo,

k) striedavými pocitmi tepla a chladu.

4. Príznaky intoxikácie sa nemusia prejaviť bezprostredne po kontaminácii toxickou látkou, ale až po určitom čase, tzv. latentnom čase. Príznaky a účinky toxickej látky sú závislé od množstva toxickej látky, ktorá kontaminovala organizmus, od času jej pôsobenia a od odolnosti jednotlivca.
II.

Predpokladaný výskyt

Nebezpečenstvom intoxikácie hasičom hrozí najmä 

a)  pri všetkých požiaroch vo vnútri objektu  a v otvorenom vonkajšom prostredí, kde vznikajú toxické látky ako produkty nedokonalého horenia, splodiny horenia          a v dôsledku tepelného rozkladu látok; toxické splodiny sú aj v tuhých zvyškoch po horení alebo po termickom rozklade; dominantný druh toxickej látky možno odvodiť z chemického zloženia látok, ktoré horia, napríklad horením PVC vzniká HCl; okrem dominantných toxických látok vzniká v závislosti od podmienok horenia mnoho ďalších ťažko odhadnuteľných látok v menšom množstve alebo len v minimálnom množstve; tieto látky majú rôznu toxicitu a niektoré z nich sú ultrajedy; pri nedokonalom horení vzniká množstvo toxických látok,
b)
v prípade technických zásahov s  výskytom toxických látok, napríklad technologické poruchy, havárie v priemysle a v doprave, v nemocniciach, laboratóriách, výskumných ústavoch alebo v skladoch, alebo kde je spravidla jedna toxická identifikovateľná látka alebo niekoľko toxických identifikovateľných látok vo veľkom množstve vo vysokých koncentráciách.

III.

Ochrana

1.  Z hľadiska taktiky hasičských jednotiek pri zásahu spočíva ochrana životov a zdravia hasičov pred nebezpečenstvom intoxikácie predovšetkým v týchto zásadách:

a) dodržiavanie taktiky zásahu s výskytom nebezpečných toxických látok voľbou osobných ochranných pracovných prostriedkov zodpovedajúcich druhu toxických látok a spôsobu ich pôsobenia na ľudský organizmus, 

b) dodržiavanie zásad na zamedzenie kontaminácie, vykonávanie dôslednej dekontaminácie a osobnej hygieny,

c) obmedzenie počtu hasičov pri zásahu,

d) obmedzenie pobytu hasičov v toxickom prostredí počas zásahu na nevyhnutné minimum,

e) lekárske vyšetrenie po zásahu, ak sa u zasahujúcich hasičov prejavujú príznaky z intoxikácie alebo je podozrenie z intoxikácie,

f) evidencia možnej kontaminácie hasičov pri technických zásahoch a požiaroch   s dominantnými nebezpečnými látkami pre prípad latentných účinkov a chorôb,

g) spolupráca s odborníkmi, využívanie informácií z databázy, dokumentácie zdolávania požiarov a informácií právnických osôb a fyzických osôb                 -podnikateľov; hasičské jednotky používajú pri zásahu dokumentáciu zdolávania požiarov alebo havarijné plány spracúvané na základe všeobecne záväzných právnych predpisov a využívajú podmienky vytvorené podnikmi.

2.  Ochranné prostriedky a ďalšie zariadenia:
     a)  osobné ochranné pracovné prostriedky príslušníka,
b) autonómne dýchacie prístroje,
c) ochranné protichemické obleky,
d) detekcia plynov a pár (monitoring),
e) prostriedky na dekontamináciu a na očistu tela.

